ભાગદોડવાળા દિવસનું કંઈ નક્કી નહીં. ગમે ત્યારે આવે કે ગમે ત્યારે આવી શકે. ભાગદોડવાળા દિવસો પણ હોઈ શકે અને ભાગદોડવાળી જિંદગી પણ હોઈ શકે. આવા દિવસો કાં તો મજબૂરીનું પરિણામ હોય કાં તો આળસનું પરિણામ હોય. આળસ વિશે અને આળસુઓ વિશે તો પાનાં કે થોથાં ભરાય પણ જવા દો, એમની આળસ એમને ભારી ! ભાગદોડવાળા દિવસો પાછા શાંતિ ન આપે. તાણ, ગુસ્સો, ચિંતા અને ચણભણ સિવાય પણ ઘણુંબધું આપવાની અને છીનવી લેવાની (શાંતિ – નિરાંત – ઊંઘ – ભૂખ વગેરે) એમનામાં તાકાત છે. મસ્ત, ઉત્તમ, સરસ કે એકદમ બેસ્ટ કહેવાય એવા દિવસો ગણેલા હોય ! કેમ ? આપણને મસ્ત બનાવતાં નથી આવડતાં એટલે ? હોઈ શકે. એવું બધું કંઈ વિચારીને થતું હશે ? કે ચાલો ભાઈ, આજના દિવસને આપણે મસ્ત બનાવીએ – સરસ બનાવીએ. ધારીએ તો બનાવી શકીએ પણ એવું બધું કંઈ આપણે ધારતાં નથી અને સામાન્ય દિવસોવાળી તદ્દન સામાન્ય જિંદગી જીવી કાઢીએ છીએ. દરેક નવા દિવસનું આયોજન કરીએ, ખાસ દિવસોને યાદ રાખીને એને વધારે ખાસ બનાવવાના પ્રયત્નો કરીએ તો આપણો દરેક દિવસ સરસ – ખાસ – મસ્ત બની જાય કે નહીં ?